**ÎN ATENȚIA FURNIZORILOR DE SERVICII MEDICALE, MEDICAMENTE ȘI DISPOZITIVE MEDICALE**

 **Având în vedere prevederile:**

* **Art.249 alin.(3) din Legea nr.95/2006 privind reforma în domeniul sănătății, republicată, cu modificările și completările ulterioare**

 ”(3) **Casele de asigurări de sănătate încheie, potrivit legii, contracte** cu furnizorii de servicii medicale, medicamente şi dispozitive medicale care respectă următoarele condiţii:

 a) sunt autorizaţi şi evaluaţi potrivit art. 253, pentru furnizorii exceptaţi de la obligativitatea acreditării sau care nu intră sub incidenţa prevederilor referitoare la acreditare, potrivit art. 7 alin. (5) din Legea nr. 185/2017 privind asigurarea calităţii în sistemul de sănătate, cu modificările şi completările ulterioare;

 b) sunt autorizaţi şi acreditaţi sau înscrişi în procesul de acreditare, pentru furnizorii obligaţi să se acrediteze sau care au optat să parcurgă voluntar procesul de acreditare;

 c) dispun de un sistem informaţional şi informatic a cărui utilizare permite evidenţa, raportarea, decontarea şi controlul serviciilor medicale efectuate, conform cerinţelor CNAS;

 d) utilizează pentru tratamentul afecţiunilor numai medicamente din Nomenclatorul de produse medicamentoase de uz uman;

 e) utilizează materiale sanitare şi dispozitive medicale autorizate, conform legii."

* **Art.7, alin.(5) din Legea nr.185/2017 privind asigurarea calității în sistemul de sănătate, cu modificările și completările ulterioare**

"(5) Acreditarea este o condiţie obligatorie pentru unităţile sanitare care prestează sau nu servicii în relaţie cu sistemul public de asigurări de sănătate, **cu excepţia cabinetelor de medicină de familie, a cabinetelor medicale dentare şi a cabinetelor medicale din ambulatoriul de specialitate organizate conform Ordonanţei Guvernului nr. 124/1998 privind organizarea şi funcţionarea cabinetelor medicale, republicată, cu modificările şi completările ulterioare, şi Legii societăţilor nr. 31/1990, republicată, cu modificările şi completările ulterioare, precum şi a laboratoarelor de analize medicale şi de anatomie patologică. Prezenta lege nu se aplică unităţilor farmaceutice - farmacii şi oficine de circuit deschis."**

 În concluzie, acreditarea este o condiție obligatorie pentru unitățile sanitare din ambulatoriu care prestează următoarele tipuri de servicii medicale:

* Servicii medicale acordate în regim ambulatoriu – paraclinic radiologie și imagistică medicală
* Servicii medicale acordate în regim ambulatoriu – îngrijiri paliative
* Servicii medicale acordate în regim ambulatoriu – urgență prespital
* Servicii medicale acordate în regim ambulatoriu – îngrijiri medicale la domiciliu
* Servicii medicale acordate în regim ambulatoriu – dispozitive medicale personalizate conform unei prescripții medicale

Unitățile sanitare din ambulatoriu care nu au obligația acreditării se pot înscrie voluntar în procesul de acreditare, parcurgând aceleași etape ale procesului de înscriere. Pentru înregistrare și încriere nu este necesară plata niciunei taxe.

În vederea obținerii **Adeverinței de înscriere** în procedura de acreditare este necesară parcurgerea etapei de înregistrare în platforma CAPESARO (<https://anmcs.gov.ro/web/acces-aplicatie-capesaro/>), pentru obținerea numelui de utilizator și a parolei de acces necesare înscrierii în procedura de acreditare.

 Informațiile cu privire la înregistrarea unității sanitare, precum și înscrierea în procesul de acreditare se găsesc la adresa <https://capesaro.gov.ro/map.php>.

 La finalizarea înscrierii în platforma informatică CAPESARO, unitatea sanitară poate descărca Adeverința de înscriere, necesară contractării cu casele de asigurări de sănătate.

Anexăm Ordinul nr.53/19.02.2020 privind aprobarea documentelor necesare înscrierii unităților sanitare din ambulatoriu în procesul de acreditare, emis de Președintele Autorității Naționale de Management al Calității în Sănătate.